Տիգրան Պետրոս Գասապեան

Տիգրան Պետրոս Գասապեան (մօտաւորապէս՝ 1883, Գընճըլար գիւղ - 1915), հայ բժիշկ, բանաստեղծ։

 Կենսագրութիւն 
Տիգրան Գասապեան ծնած է, հաւանաբար, 1883 թուականին՝ Պրուսայի նահանգի, Նիկոմիդիոյ գաւառակի Կէյվէի շրջանի՝ Գընճըլար գիւղին մէջ։

Նախնական կրթութիւնը ստացած է ծննդավայրի ազգային վարժարանին մէջ։ 1908 թուականին աւարտած է Կ. Պոլսոյ Օսմանեան կայսերական բժշկական վարժարանը։

1908-1914 թուականներուն աշխատած է իբրեւ բժիշկ Տիգրանակերտի կեդրոնական հիւանդանոցին մէջ։ 

Գրած է գողտրիկ բանաստեղծութիւններ եւ հայ մամուլին թղթակցած յօդուածներով։ 

1914 թուականին՝ Առաջին համաշխարհային պատերազմը սկսելէ ետք, զօրակոչուած է Օսմանեան բանակ, ուղարկուած՝ Կալիցիոյ ռազմաճակատ եւ ծառայած՝ 11-րդ զօրագունդի 2-րդ գումարտակի զինուորական բժիշկ։

3 Սեպտեմբեր 1915 թուականին կամ 27 Դեկտեմբերին, Կալիցիոյ ռազմաճակատի վրայ զոհուած է, կամ Տիգրանակերտի մէջ մահացած է ժանտախտէ՝ մօտ 32 տարեկան հասակին։

Հետագային անոր այրին՝ բժշկուհի Օֆելիա Ներկարարեան-Գասպեան, իր երկու դուստրերով բնակութիւն հաստատած է Նիւ Եորքի եւ Լոս Անճելըսի մէջ։ 

 Գրականութիւն 
 Հայ բժշկութեան տուած զոհերը, ցուցակագրուած վաւերական փաստերով, Կ. Պոլիս, 1919։
 Պոտուրեան Մկրտիչ, Հայ հանրագիտակ, Պուքրէշ, 1940։
 Կարոյեան Գասպար, Մեծ Եղեռնի նահատակ հայ բժիշկները (անոնց պատգամները), Պոսթըն, 1957։

 Աղբիւրներ 


Ստորոգութիւն:Հայ բժիշկներ
Ստորոգութիւն:1883 ծնունդներ
Ստորոգութիւն:1915 մահեր